Közgyűlési jkv. 2. sz. melléklete

**A Jászi Oszkár Külpolitikai Társaság elnökségének beszámolója**

**a 2024. március 20-i közgyűlésnek**

Tisztelt Közgyűlés!

Kedves Tagtársak!

**Személyi ügyek**

Mindenekelőtt,kérem a jelenlévőket, hogy főhajtással emlékezzünk 2023-ban elhunyt tagtársainkra, Ujlaki Györgyre és Szatmári Istvánra. Emléküket megőrizzük.

2023-ban és 2024 elején hárman, jelesül **Berecz Marianne, Kertész Péter és Jaczkovits Miklós** kérték felvételüket társaságunkba. Kérésüket az elnökség természetesen egyhangúlag, örömmel támogatta. Kérem, hogy alapszabályunk szerint eljárva a Közgyűlés személyenkénti nyílt szavazással erősítse meg a jelentkezők tagsági jogviszonyát. Átadom a szót a Levezető Elnöknek.

Új tagjainkat, akik jelentkezésük óta már rendszeresen részt vettek rendezvényeinken, szeretettel üdvözöljük társaságukban.

**Létszám-helyzet**

Kedves Tagtársak!

2023-ban 42 fős taglétszámot tartottunk nyilván. Ebben az aktív tagok mellett szerepelnek olyan régi tagjaink, összesen heten, akik tagsági jogviszonyukat nem akarják feladni, tagdíjat fizetnek, tevékenységünket online figyelemmel kísérik, de életkoruk, megváltozott lakhelyük, egészségi állapotuk miatt nem, vagy csak nagyon ritkán látogatják rendezvényeinket. Véleményünk szerint ezt a tagsági jogviszonyukra vonatkozó kérésüket tiszteletben kell tartanunk. Létszámunkban továbbra is nyilvántartjuk őket.

Ketten - dr. Gáspár István és dr. Szabó Sándor hosszú ideje nem vesznek részt a rendezvényeinken, tagdíjat sem fizettek. Mindketten közölték, hogy megváltozott körülményeik (egészség, lakhely) miatt tagságukat megszüntetik. Döntésüket tudomásul vesszük.

Három, korábban aktív tagunk magas életkora és egészségi állapota miatt fokozatosan elmaradt rendezvényeinkről, tagdíjat sem fizettek. Ők Major Sándor, Nagy Lajosné és Takács Pálné. Tekintettel társaságunk tevékenységében való sok éves rendszeres és aktív részvételükre, javasoljuk, hogy válasszuk őket tiszteletbeli tagjaink közé.

Ezekkel a változásokkal a **taglétszámunk 40 főre módosult** – 5 kilépő, 3 új tag.

A **tagdíj-fizetési készség** továbbra is jó, 2023-ban 36-an tettek eleget ennek a kötelezettségüknek. Akik nem fizettek tagdíjat, azok az év folyamán ki is maradtak társaságunkból.

A múlt évi közgyűlésünk vitájában, a létszámhelyzet és a korösszetétel kapcsán Benkes Mihály tagtársunk felvetette a fiatalabb korosztállyal való kapcsolatépítés kérdését. Javasolta, vizsgáljuk meg egy egyetemi korosztálynak kiírt pályázat, vagy ösztöndíj lehetőségét. Akkor abban maradtunk, hogy az elnökség egyeztet a kérdésben Benkes Mihály tagtársunkkal. Ez 2023 novemberében történt meg. A lehetőségek felderítésével az elnökség ezidáig adós maradt.

Megragadom az alkalmat, hogy 80. születésnapja alkalmából köszöntsem Benkes Mihály tagtársunkat, aki hosszú ideig az elnökség tagja volt, ő hozta létre és több éven át működtette is a társaság honlapját, több alkalommal tartott előadást is. Jó egészséget kívánunk!

**Beszámoló tevékenységünkről**

Az előadásokon regisztrált részvétel – átlagosan 20 fő - arra utal, hogy tagjaink, egy kisebb stabil csoport kivételével, elsősorban az őket érdeklő témákkal foglalkozó rendezvényeinken vesznek részt. Gondolom, ez alapvetően rendben van. Nem hagyhatjuk figyelmen kívül, hogy tagságunk átlagéletkora meglehetősen magas, különösen az őszi-téli hónapokban többeknek a közlekedés is gondot okozhat. Megjegyzem vendégeink egy része is rendszeres résztvevője rendezvényeinknek, míg mások egy-egy alkalommal jönnek. Minden esetre az jó dolog, hogy van egy érdeklődő holdudvara társaságunknak.

Az év folyamán nyolc rendezvényünk volt, igyekeztünk követni a nemzetközi eseményeket, illetve régebben tárgyalt témákat vettünk ismét elő, egyrészt azok aktualizálása, másrészt új szempontok felmerülése miatt. Emlékeztetőül, időrendben: foglalkoztunk Latin-Amerikával, Indiával, Vietnámmal, az orosz-ukrán háború regionális és globális hatásaival, Nagy-Britanniával és Franciaországgal. Márciusban tisztújító közgyűlést tartottunk, decemberben pedig évbúcsúztató találkozó keretében kötetlen beszélgetést folytattunk nemzetközi kérdésekről. Szeptemberi előadásunkat az előadó utolsó pillanatban jelzett fertőző betegsége miatt novemberre halasztottuk el.

Az előadások kivétel nélkül jó színvonalúak voltak és minden alkalommal érdekes párbeszéd alakult ki az előadó a hallgatók között.

**Társaságunk működési feltételei**tilletően, csak megismételhetem a korábbi közgyűléseinken elhangzott megállapításunkat, vagyis hogy azok továbbra is rendezettek. A Villányi úti Konferenciaközpont a lehetőségeihez mérten hatékonyan segíti munkánkat, a kapcsolatunk probléma-mentes. Anyagi helyzetünk jó, megalapozott. A tagdíjak mellett továbbra is számíthatunk a GRAWE Életbiztosító Zrt. pénzügyi támogatására, amiért ezúton is köszönetünket fejezzük ki.

A 2023-ban újraválasztott **elnökség** már 2019 óta változatlan felállásban működik. Az elnökség tagjai között a személyes kapcsolat jó, online formában rendszeres, személyes jelenléttel minden rendezvényünk előtt tartunk elnökségi ülést. A munkamegosztás szerinti feladatait mindegyikünk készséggel elvégzi.

Ezúttal is kiemelem titkárunk, **Kató Ferenc** hatékony munkáját, aki a tagsággal való online kapcsolattartás mellett – meghívók, tájékoztatások, értékes olvasnivalók terjesztése - honlapunkat is naprakészen gondozza. **Mycon Györgyné** gazdasági felelősünk feladatainak nagyobb része nem látható, de ezek szakszerű és pontos teljesítése biztosítja a korrekt kapcsolatokat az illetékes hatóságokkal.

Fenti értékelés az elnökség tagjainak bevonásával és egyetértésével készült.

Kérem, hogy a továbbiakban hallgassák meg a titkári és gazdálkodási beszámolókat, majd együttes vitát folytassunk az elhangzottakról.

Köszönöm a figyelmet.

Budapest, 2024. március 20.

Bardócz Béla

elnök s.k.